Illum, is-Segretarju tal-Kummerċ tal-Istati Uniti Wilbur Ross u l-Kummissarju tal-UE għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, għamlu d-dikjarazzjoni li ġejja dwar it-tielet rieżami annwali konġunt tal-Qafas tal-Ħarsien tal-Privatezza UE-U.S.: “Uffiċjali għolja mill-Gvern tal-Istati Uniti, il-Kummissjoni Ewropea, u l-awtoritajiet tal-protezzjoni tad-data tal-UE inġabru f'Washington DC fit-12 u fit-13 ta' Settembru biex iwettqu t-tielet rieżami annwali konġunt tal-Qafas tal-Ħarsien tal-Privatezza UE-U.S. Il-parteċipazzjoni wiesa' u ta' livell għoli miż-żewġ naħat uriet l-importanza tal-impenn konġunt u fit-tul tal-Istati Uniti u tal-Unjoni Ewropea favur il-Qafas. Id-Dipartiment tal-Kummerċ tal-Istati Uniti organizza r-rieżami ta' jumejn, li kopra l-aspetti kollha tal-funzjonament tal-Qafas tal-Ħarsien tal-Privatezza, ibda mill-amministrazzjoni u l-infurzar tiegħu sa żviluppi legali usa' tal-Istati Uniti rigward kwistjonijiet relatati mal-protezzjoni tad-data kummerċjali u mal-aċċess għad-data ta' sigurtà nazzjonali. Ir-rieżami bbenefika mill-kontribut tal-parteċipanti tal-Ħarsien tal-Privatezza u tal-partijiet ikkonċernati mis-soċjetà ċivili. Il-Ħarsien tal-Privatezza jiżgura li l-kumpaniji parteċipanti u l-awtoritajiet governattivi rilevanti jipprovdu livell għoli ta' protezzjoni għad-data personali tal-individwi tal-UE. Sa mill-implimentazzjoni tal-Qafas fl-1 ta' Awwissu 2016, aktar minn 5,000 kumpanija għamlu wegħdiet pubbliċi u legalment infurzabbli li se jipproteġu d-data ttrasferita mill-UE skont il-Prinċipji tal-Ħarsien tal-Privatezza. It-tkabbir rapidu u kontinwu tal-programm juri r-rwol vitali li l-Ħarsien tal-Privatezza għandu fil-protezzjoni tad-data personali u jikkontribwixxi għar-relazzjoni ekonomika ta' bejn l-Istati Uniti u l-Ewropa li tammonta għal USD 7.1 triljun. L-UE u l-Istati Uniti laqgħu l-ħatra ta' diversi uffiċjali ewlenin tal-Istati Uniti b'responsabbiltajiet marbutin mal-Ħarsien tal-Privatezza. Is-Senat tal-Istati Uniti kkonferma żewġ membri addizzjonali fil-Bord ta' Sorveljanza tal-Privatezza u l-Libertajiet Ċivili tal-Istati Uniti li huwa indipendenti u magħmul miż-żewġ partiti, kif ukoll lil Keith Krach, li fir-rwol tiegħu ta' Sotto Segretarju fid-Dipartiment tal-Istat tal-Istati Uniti jservi bħala l-Ombudsperson tal-Ħarsien tal-Privatezza. L-uffiċjali tal-UE u tal-Istati Uniti enfasizzaw il-ħtieġa għal infurzar b'saħħtu u kredibbli tar-regoli ta' privatezza biex jiġu protetti ċ-ċittadini tagħna u biex tiġi żgurata l-fiduċja fl-ekonomija diġitali. Kif previst fil-Qafas, id-Dipartiment tal-Kummerċ se jirrevoka ċ-ċertifikazzjoni ta' kumpaniji li ma jikkonformawx mar-rekwiżiti ta' protezzjoni tad-data rigorużi tal-Ħarsien tal-Privatezza. Il-Kummissjoni Ewropea se tippubblika rapport dwar il-funzjonament tal-Ħarsien tal-Privatezza. Dan ir-rapport se jikkonkludi l-proċess ta' rieżami ta' din is-sena.” Il-kuntest Il-Ħarsien tal-Privatezza UE-U.S., li beda jopera fl-1 ta' Awwissu 2016, jipproteġi d-data personali ttrasferita mill-UE lejn l-Istati Uniti għal skopijiet kummerċjali. Lin-negozji li jiddependu fuq it-trażmissjoni ta' data personali minn naħa għal oħra tal-Atlantiku jagħtihom ukoll ċarezza legali. Sa issa, aktar minn 5,000 kumpanija huma ċċertifikati taħt il-Ħarsien tal-Privatezza u b'hekk impenjati li jikkonformaw mar-rekwiżiti tal-protezzjoni tad-data. Kif ġie miftiehem fil-mument tat-tnedija tiegħu, il-Ħarsien tal-Privatezza UE-U.S. jiġi rieżaminat fuq bażi annwali biex jiġi ddeterminat li qed ikompli jiżgura livell adegwat ta' protezzjoni tad-data personali. Fit-12 ta' Settembru 2019, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, flimkien mas-Segretarju tal-Kummerċ tal-Istati Uniti Wilbur Ross, nediet id-diskussjonijiet dwar it-tielet rieżami annwali tal-Ħarsien tal-Privatezza UE-U.S. Ir-rapporti dwar l-ewwel u t-tieni rieżami jistgħu jinstabu hawnhekk. Ir-rapport tat-tielet rieżami se jkun disponibbli fi stadju aktar tard.